招隱亭
作者：王灼
朝代：宋

paragraphs: 層崖壓西城，半空矗孤峭。
何人結斯宇，想見胸次妙。
叢林開蒙密，江山得樞要。
拂拂幽草香，嘖嘖群鳥叫。
我作謝公屐，來學阮生嘯。
披襟待凉吹，停盃延落照。
永嗟區中人，嗜慾昏九竅。
誰賦招隱辭，此病政難療。
我亦裹青衫，俛首入選調。
平昔志萬里，自省成大笑。
才術幸無取，曷不返耕釣。
雄飛或有時，一拜蒲車詔。